送宋叔海郎中總領湖北
作者：鄭剛中
朝代：宋

paragraphs: 余生得奇疾，傲世事矜倨。
錯落氣少合，指摘心不恕。
人亦謂可憎，不作朋友數。
自分與西山，終焉約良俉。
憶昨奉嚴召，孤跡踏朝路。
楓落吳江冷，此是識君處。
東廚竊餘餼，西府共官署。
文書入同閲，茵馮出聯馭。
從違一毫髪，所適無異趣。
重愧牛鐸凡，不與黄鍾迕。
霜蹄入天衢，先我呈遠步。
所幸時從容，一笑或相遇。
君今持使節，忽此戒徒御。
分袂固良苦，餘懷尚能布。
北方暗虜馬，君相勤遠慮。
正當收杞梓，留作廟堂助。
何爲使吾子，千里治財賦。
蒼璧白鹿皮，似亦失所措。
君如玉壺冰，透裏無滓污。
清詩近道要，容易不肯吐。
人於寸管中，時見斑一露。
其如濟劇手，妙敏難悉疏。
刀硎未輕發，千牛已神怖。
使圖中興業，吾知有餘裕。
無乃上流勢，貔虎夕屯聚。
三軍儻不飽，難以責堅戍。
千金日致之，又懼民生蠧。
聊煩笑談頃，非君可誰付。
長江八月風，帆飽舟楫具。
結束持行李，功名戒遲暮。
如聞豫章北，下接武昌渡。
公餘一樽酒，時可對親故。
孰與紅塵中，輪蹄日馳騖。
嗟余蒲柳姿，領髪已垂素。
雙溪有小園，清流鎖烟霧。
年来枕邉夢，合眼見鷗鷺。
焉堪久勞役，短豆成戀顧。
不待相汰逐，襆被行亦去。
今兹懷别恨，密坐不能訴。
酒闌可無言，君行已稱遽。